Diari Oficial de la Generalitat Valenciana


Sumari del DOGV 5711, del 26-02-2008 (2008/2405)

ORDE de 18 de febrer de 2008, del conseller de Sanitat, per la qual s'establixen les bases reguladores del règim d'ajudes a la investigació en seguretat alimentària previstes en el Decret 228/2007, de 23 de novembre, pel qual es crea la Plataforma per a la Investigació en Seguretat Alimentària i se n'aprova la convocatòria per a l'exercici 2008.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5711

Data del DOGV
:   26-02-2008

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2008/2405


Data del document
:   18-02-2008

Organisme emissor
:   Conselleria de Sanitat

Tipus de document
:   Ordre

Anàlisi jurídica

 Descriptors 

:   * innovació
    * recerca i desenvolupament
    * protecció del consumidor
    * risc sanitari
    * política sanitària
    * política alimentària
    * transferència de tecnologia
    * suport econòmic
    * ajuda pública

ORDE de 18 de febrer de 2008, del conseller de Sanitat, per la qual s'establixen les bases reguladores del règim d'ajudes a la investigació en seguretat alimentària previstes en el Decret 228/2007, de 23 de novembre, pel qual es crea la Plataforma per a la Investigació en Seguretat Alimentària i se n'aprova la convocatòria per a l'exercici 2008. [2008/2405]
El foment de la investigació en seguretat alimentària constituïx una de les línies d'acció estratègiques per al Govern Valencià en la definició d'una política pública eficient, avançada i innovadora de seguretat alimentària.
Bona mostra d'això ho constituïx el Decret 228/2007, de 23 de novembre, del Consell pel qual es crea la Plataforma per a la Investigació en Seguretat Alimentària (d'ara en avant, la Plataforma), concebuda com una estructura funcional i estable d'investigació en què s'integren, juntament amb l'administració, els grups d'investigació capaços d'acreditar la seua excel·lència investigadora i també les associacions o empreses del sector agroalimentari interessades en les oportunitats resultants dels fluxos d'innovació i millora generats per la investigació aplicada.
El Decret 228/2007 aposta per una política de foment de la I+D+i en seguretat alimentària implementada, juntament amb altres iniciatives, a través de l'establiment d'un règim d'ajudes al qual remet l'article huit. Este article disposa expressament que «per mitjà d'una orde del conseller competent en sanitat s'han d'aprovar les bases generals de la convocatòria anual d'ajudes a la investigació en seguretat alimentària».
Este és l'objecte de la present orde, s'establixen les esmentades bases generals alhora que se'n fa la convocatòria d'ajudes per a l'exercici 2008. L'orde conté els elements definitoris de l'esmentat règim d'ajudes en compliment del que disposa la Llei 38/2003, de 17 de novembre, General de Subvencions i del Reial Decret 887/2006, de 21 de juliol, pel qual s'aprova el reglament de desplegament de la Llei General de Subvencions i introduïx determinades especifitats en la convocatòria de 2008 a fi de compatibilitzar-la amb la posada en funcionament de la Plataforma per a la Investigació en Seguretat Alimentària.
Per les raons exposades, vista la proposta formulada pel director general de Salut Pública i fent ús de les funcions que tinc atribuïdes,
ORDENE
Article 1. Objecte
En el marc del que disposa el Decret 228/2007, de 23 de novembre, del Consell, pel que es crea la Plataforma per a la Investigació en Seguretat Alimentària, la present orde conté les bases reguladores del règim d'ajudes a la investigació en seguretat alimentària previstes en l'article huit, en relació amb la disposició transitòria, i la seua convocatòria per a l'exercici 2008.
Article 2. Beneficiaris
1. Poden ser beneficiaris de les ajudes que establix esta orde els grups d'investigació que, tenint reconeguda la condició d'agent investigador de la Plataforma, presentaren projectes d'investigació que foren declarats com elegibles a través del procediment establit en els articles següents.
2. En la convocatòria per a l'exercici 2008, la sol·licitud d'ajudes per al finançament de projectes d'investigació pot presentar-se juntament amb la sol·licitud d'incorporació a la Plataforma, si no s'haguera fet amb anterioritat.
Article 3. Requisits
1. Llevat de la convocatòria per a l'exercici 2008, en la qual bastarà l'acreditació d'haver sol·licitat la incorporació a la Plataforma, només poden ser sol·licitants de les ajudes previstes en les successives convocatòries el grups d'investigació, encara que no estigueren dotats de personalitat pròpia, que en la data de publicació de la corresponent convocatòria tingueren reconegut la condició de membres de la Plataforma com a agent investigador. En el cas en què el sol·licitant no tinguera personalitat pròpia, s'aplica el que preveu l'article 11.3 de la Llei 38/2003, de 17 de novembre, General de Subvencions.
2. Els sol·licitants han de demostrar que la seua activitat investigadora habitual es fa a la Comunitat Valenciana, independentment del lloc on tinga la seu o domicili l'agent investigador de la Plataforma a què pertanyen. De la mateixa manera, també ha d'estar situada a la Comunitat Valenciana la infraestructura científica i tècnica que acrediten posseir.
3. Els sol·licitants han d'acreditar un mínim de tres investigadors per grup d'investigació amb relació laboral estable amb l'agent investigador de la Plataforma, sense perjuí de la participació addicional de personal eventual en els treballs que ha de fer el grup.
4. Els sol·licitants de les ajudes han de reunir els requisits establits en l'article 13 de l'esmentada Llei 38/2003 i acreditar no trobar-se incursos en alguna de les circumstàncies assenyalades en l'apartat dos d'este article. Esta acreditació pot fer-se a través de qualsevol de les possibilitats que establix l'apartat set de l'article.
5. La sol·licitud (annex 1) ha d'anar acompanyada de la documentació següent, en paper i en format electrònic:
a) Declaració de la condició d'agent o agents investigadors de la Plataforma per a les convocatòries posteriors a la de 2008. Per a esta serà suficient la presentació de la sol·licitud d'incorporació a la Plataforma.
b) Memòria del projecte el contingut del qual ha d'ajustar-se a l'establit com a annex 2 de la present orde.
c) Llista de les publicacions, projectes d'investigació fets durant els últims sis anys i patents fetes pel grup o els grups d'investigació que tinguen relació amb l'objecte del projecte d'investigació.
d) Descripció de la infraestructura cientificotècnica de què es disposarà per a l'execució del projecte d'investigació. Per a això, cal aportar com a mínim: metres quadrats de laboratori disponibles, infraestructura bàsica i equipament d'alta tecnologia així com aplicacions informàtiques o infraestructures de tecnologia de la informació rellevant per a l'execució del projecte d'investigació.
e) Llista dels membres del grup o grups d'investigació, amb inclusió del document nacional d'identitat o qualsevol altre document públic acreditatiu de la seua personalitat, així com la firma original de conformitat (annex 3). No s'han d'incloure en esta llista les persones que no acreditaren la seua participació en les publicacions o els projectes d'investigació referits en l'apartat c) llevat que es tracte d'investigadors recentment incorporats a l'agent investigador a través d'un procediment de concurrència competitiva. Si en el grup d'investigació s'inclouen ciutadans estrangers, ha d'aportar-se el corresponent permís residència i de treball, llevat que este últim no fóra preceptiu d'acord amb el que disposa la Llei Orgànica 4/2000, d'11 de gener, sobre drets i llibertats dels estrangers a Espanya i la seua integració social, segons redacció donada per la Llei Orgànica 8/2000, de 22 de desembre. Per als ciutadans de la Unió Europea i de l'Acord sobre Espai Econòmic Europeu cal tindre els certificats i targetes regulats pel Reial Decret 240/2007, de 16 de febrer.
f) Determinació, per a cada membre del grup, del percentatge de participació que tenen en altres projectes d'investigació obtinguts en règim de concurrència competitiva, acompanyat d'una breu descripció del projecte en què es participa. Per a este règim d'ajudes, els investigadors poden participar només en un grup d'investigació.
g) Identificació de l'investigador o investigadors principals del grup.
h) Quan el grup d'investigació forme part, segons el que disposa l'article 4 del Decret 228/2007, d'un centre privat d'investigació amb finalitat lucrativa o un departament d'I+D+i d'una empresa o associació d'empreses ha d'aportar, addicionalment, l'import dels comptes comptables corresponents a l'epígraf «despeses d'investigació» dels grups 2 i 6 del pla general comptable dels últims sis anys anteriors a la publicació de la convocatòria.
i) Documentació acreditativa de trobar-se el sol'licitant al corrent o exempt de les seues obligacions tributàries i amb la seguretat social, en els termes establits pels articles 18, 19, 20 i 22 del Reial Decret 887/2006, de 21 de juliol i en l'Orde de 30 de maig de 1996, de la conselleria d'Economia, Hisenda i Ocupació. Esta documentació pot ser demanada per l'òrgan convocant de forma telemàtica. Per a això, la sol·licitud ha de contindre una autorització expressa per a sol·licitar esta dada a la Tresoreria General de la Seguretat Social i a l'Agència Tributària.
j) Declaració responsable acreditativa de no estar incurs en les prohibicions per a obtindre la condició de beneficiari establides en l'article 13, apartat 2 de la Llei 38/2003, de 17 de novembre, General de Subvencions.
6. En el cas que els documents exigits que han d'acompanyar la sol·licitud de concessió d'ajudes ja estiguen en poder de la conselleria de Sanitat, el sol·licitant pot acollir-se al dret establit en l'article 35.f) de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, sempre que es faça constar la data, l'òrgan o dependència a què van ser dirigits, la identificació del procediment en què obren i que no hagen transcorregut més de cinc anys des de la finalització del procediment a què corresponguen.
Article 4. Procediment
1. La presentació de la sol·licitud d'ajuda pot fer-se en el registre general de la conselleria de Sanitat o per qualsevol de les formes previstes en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. El termini per a presentar-la és d'un mes des de l'endemà de la publicació de la convocatòria corresponent en el Diari Oficial de la Comunitat Valenciana.
En el cas d'enviar-la per correu certificat, la presentació de la documentació en l'oficina de correus corresponent ha de fer-se en sobre obert, a fi que l'exemplar destinat a la conselleria de Sanitat siga datat i segellat abans de ser certificat, d'acord amb el que disposa l'article 31 del Reial Decret 1829/1999, de 3 de desembre, pel qual s'aprova el Reglament sobre la prestació dels servicis postals, dictat en desplegament de la Llei 24/1998, de 13 de juliol, del Servici Postal Universal i de Liberalització dels Servicis Postals. En el cas que la sol'licitud no estiga datada i segellada per l'oficina de correus corresponent, s'entén com a data vàlida de presentació la que aparega en l'entrada de registre de la conselleria de Sanitat
2. La sol·licitud ha d'anar firmada pel representant legal del centre o institució en què s'integra el grup d'investigació així com pel seu investigador principal. Ambdós són responsables de la veracitat de les declaracions, vinculacions i compatibilitats a què es referix la present convocatòria.
3. Finalitzat el termini de presentació de sol·licituds i després d'haver-les examinat amb tota la documentació aportada, el director general de Salut Pública ha d'aprovar la llista provisional de sol·licitants admesos i no admesos mitjançant una resolució que s'ha de fer pública en el tauler d'anuncis i en la pàgina web de la conselleria de Sanitat, que ha d'incloure els motius de la inadmissió de sol·licituds. Els sol·licitants no admesos o omesos disposaran d'un termini de deu dies comptats a partir de l'endemà al de la publicació de la relació esmentada per a esmenar els defectes que n'hagen determinat l'exclusió o per a aportar la documentació complementària, en els termes establits per l'article 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, per mitjà d'un escrit dirigit al director general de Salut Pública.
4. Transcorregut el termini a què es referix l'apartat anterior i analitzada la documentació complementària aportada, el director general de Salut Pública ha de dictar una resolució que aprova la relació definitiva d'admesos i no admesos.
5. El procediment de selecció dels projectes d'investigació que resulten beneficiaris de les ajudes s'ha de fer per mitjà d'un procés de concurrència competitiva d'acord amb els principis de publicitat, transparència i no discriminació.
6. La instrucció del procediment correspon a l'Àrea de seguretat alimentària. En qualsevol moment anterior a l'elaboració de la proposta de resolució, esta pot demanar tots els informes o aclariments que considere oportuns tant dels sol·licitants com dels agents investigadors a qui pertanyen o de qualsevol altre organisme o entitat que considere necessari o oportú.
7. L'avaluació dels projectes l'ha de fer una comissió de selecció que, quant a funcionament, s'ha d'ajustar al que preveu el capítol II del títol II de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
8. Esta comissió de selecció està formada pel cap d'Àrea de Seguretat Alimentària de la Direcció General de Salut Pública, que actua com a president, quatre vocals nomenats pel director general de Salut Pública entre funcionaris de l'Àrea de Seguretat Alimentària i científics especialistes en esta matèria, un vocal designat per la conselleria d'Agricultura, Pesca i Alimentació i un vocal per la Direcció General d'Ordenació Sanitària i Investigació de la conselleria de Sanitat. El secretari de la comissió és un funcionari de la Direcció General de Salut Pública, amb veu però sense vot, designat pel director general de Salut Pública. La suplència del president de la comissió correspon a un cap d'àrea de la Direcció General de Salut Pública designat pel director general de Salut Pública.
9. La comissió ha de formular una proposta de resolució amb els motius sobre la base de la valoració que faça de la documentació aportada en compliment dels apartats b), c) i d) de l'article 3 de la present orde, i ha de primar els projectes d'investigació que foren presentats conjuntament per tres o més grups d'investigació. Els criteris de valoració i la seua ponderació són els següents:
a) Adequació del projecte a les línies prioritats d'investigació de la Plataforma per a la Investigació en Seguretat Alimentària: 30%
b) Importància dels possibles resultats transferibles del projecte: 30%
c) Capacitat del grup o grups per a fer les activitats programades: 10%
d) Nombre de grups que presenten el projecte, juntament amb la seua grandària i dedicació als objectius proposats en el projecte: 20%
e) Adequació del pla de difusió i transferència dels resultats del projecte: 10%
10. Esta proposta ha de contindre l'aprovació de l'ajuda i la determinació de l'import, d'acord amb el que disposa l'article següent, i s'ha d'elevar al director general de Salut Pública, el qual resol en el termini màxim de sis mesos a partir de l'endemà de la data de presentació i la publica en el tauler d'anuncis i en la pàgina web de la conselleria de Sanitat, en el termini màxim de deu dies a partir de la data de la resolució.
11. Els interessats la sol·licitud dels quals s'aprove disposen d'un termini de deu dies hàbils des de la data de la publicació per a acceptar-la. Si no ho fa, s'entén que renuncia al dret, i es posa fi al procediment. Si després de la conclusió d'este tràmit d'acceptació de condicions hi ha crèdit pressupostari no compromés, el director general de Salut Pública pot incrementar l'ajuda atorgada als altres beneficiaris o requerir a la comissió de selecció l'elaboració d'una proposta addicional, si això fóra possible.
12. Les resolucions del director General de Salut Pública no exhaurixen la via administrativa i poden ser recorregudes en alçada davant del secretari autonòmic de Sanitat.
Article 5. Obligacions dels beneficiaris de les ajudes
1. Són obligacions dels beneficiaris de les ajudes establides en estes bases generals les establides en l'article 14 de la Llei 38/2003, de de 17 de novembre, General de Subvencions.
2. En la publicació de treballs científics, presentació de comunicacions a congressos i reunions científiques, que tinguen lloc com a resultat de les ajudes concedides a través d'esta orde, s'ha de consignar l'origen del finançament i se n'ha d'enviar un exemplar de la publicació a la Direcció General de Salut Pública.
Article 6. Import de l'ajuda i elegibilitat de despeses
1. L'ajuda concedida pot aconseguir fins a un màxim del 80 per cent de les activitats previstes en el projecte d'investigació que hagen sigut declarades com elegibles en la resolució d'atorgament.
2. D'acord amb el que establix l'article 47 bis de la Llei de la Hisenda Pública de la Generalitat, a les transferències corrents se'ls aplica el règim següent:
a) Un 40% de l'import pot lliurar-se immediatament, una vegada concedida la subvenció, després d'haver presentat garanties o amb la justificació prèvia documental, almenys, d'un 40% de l'import total de la subvenció.
b) Un 20% s'abona després de l'aprovació i comprovació de la documentació justificativa de l'efectiva i correcta aplicació de la suma lliurada a l'actuació objecte de la subvenció, mantenint les garanties, o amb justificació prèvia documental, almenys, d'un 60% de l'import total de la subvenció.
c) El 40% final s'abona una vegada el beneficiari justifique el compliment del que s'ha convingut.
3. Per al pagament de les quantitats mencionades es requerix l'emissió de certificats de comprovació i aprovació dels justificants pel director general de Salut Pública.
4. Es consideren despeses subvencionables, per a esta orde:
a) Despeses de personal, entenent com a tals, les despeses ocasinades amb motiu de la contractació de personal investigador, de gestió, gerencial i de suport directiu a l'organització ocasionats per la participació del grup d'investigació en la plataforma.
b) Despeses en béns i servicis relacionats directament amb l'activitat investigadora que s'ha de fer en el si dels projectes d'investigació de la Plataforma, que en cap cas tinguen el caràcter d'inversió
c) Despeses en equipament cientificotecnològic que comprenguen tant l'adquisició com la instal'lació i posada en funcionament. Esta despesa es prorrateja en funció de la seua taxa d'utilització per als fins de la Plataforma tal com establisca el seu pla estratègic, per un costat, i per un període d'ús màxim de quatre anys, i se'n calcula l'import a partir de l'amortització comptable anual que corresponga. Estes despeses no tenen la consideració d'elegibles en la convocatòria corresponent a l'exercici 2008.
d) Despeses generals i altres de difícil justificació, fins a un 5 per cent del pressupost del projecte d'investigació.
5. En cap cas, pot ser considerada com a elegible per a esta orde la despesa en què incórreguen els agents investigadors en concepte de retribució del personal dels grups d'investigació que mantinguen una vinculació laboral estable amb estos.
6. La quantia total màxima d'ajuda a atorgar a càrrec de la convocatòria per a l'exercici 2008 és de 151.000 € consignada en la línia pressupostària T6859000 del capítol 4 del programa pressupostari 69.38.84.1812.069.56.3 de la conselleria de Sanitat.
Article 7. Règim de compatibilitat d'ajudes
1. Les ajudes concedides a l'empara d'estes bases generals són compatibles amb qualssevol altres ajudes o subvencions, amb independència de la seua naturalesa i entitat concedent, sempre que la suma d'estes no supere l'import total del cost del projecte d'investigació presentat pel grup d'investigació. Amb esta finalitat, els beneficiaris de les ajudes estan obligats a declarar les que hagueren obtingut per a l'activitat compresa en el projecte d'investigació tant en el moment de presentar la seua sol·licitud com en qualsevol altre moment posterior si tal circumstància es produïra. Si de la suma de les ajudes resulta una quantia superior a l'establida en el projecte d'investigació, com a cost del projecte, es procedix a la minoració de l'ajuda si no s'ha percebut encara o, en cas contrari, al reintegrament de l'excés obtingut sobre el cost de l'activitat subvencionada així com l'exigència de l'interés de demora corresponent.
2. Es declara expressament compatible la participació simultània en esta convocatòria i en les convocatòries del Ministeri d'Educació i Ciència i de l'Institut Carles III relatives als centres Consolider, Ciber i Redis. No obstant això, en estos casos, tant l'investigador principal del grup com la resta d'investigadors han de fer una declaració jurada i aportar la documentació necessària sobre la seua participació en estes convocatòries i, per tant, el percentatge de temps compromés amb estos centres.
Article 8. Justificació de gastos i pagament d'ajudes
1. Els beneficiaris de les ajudes concedides queden obligats a presentar el compte justificatiu, que ha de contindre una memòria d'actuació i una memòria econòmica justificativa que ha d'incloure, com a mínim, un estat representatiu de les despeses incorregudes en la realització de les activitats subvencionades degudament agrupades, les quantitats inicialment pressupostades i les desviacions produïdes, així com les factures o documents de valor probatori equivalent en el tràfic jurídic mercantil, tot això d'acord amb l'article 72 del Reial Decret 887/2006, de 21 de juliol.
2. Les inversions i despeses han de justificar-se abans de l'1 de desembre de cada exercici pressupostari.
Article 9. Avaluació i control
1. Després de la presentació de la documentació prevista en l'article 8.1 d'esta orde, se n'ha de fer la comprovació administrativa corresponent. Si es comprova que la despesa compromesa ha sigut inferior a la considerada elegible i s'han lliurat fons amb caràcter anticipat per un import superior a esta diferència s'ha d'iniciar un procediment de reintegrament parcial de l'ajuda, d'acord amb el que preveu el capítol II del títol II de la Llei 38/2003. Si després de la comprovació s'acredita l'incompliment total o parcial dels fins per als quals l'ajuda va ser concedida, s'ha de comunicar esta circumstància a l'agent investigador afectat juntament amb els resultats del control, i s'inicia un procediment de reintegrament, total o parcial, de l'ajuda d'acord amb el que preveu l'esmentat capítol de la Llei 38/2003. També procedix el reintegrament en els altres casos establits en l'article 37 de la Llei 38/2003, de 17 de novembre, General de Subvencions.
2. La Direcció General de Salut Pública establix els procediments adequats per al seguiment cientificotècnic dels projectes d'investigació. Per a això, pot designar els òrgans, comissions i experts que estime necessaris o oportuns per a fer totes les actuacions de seguiment i comprovació dels projectes que considere convenient.
Esta activitat cientificotècnica ha de ser avaluada anualment d'acord amb els criteris establits en el pla estratègic de la plataforma i en el projecte d'investigació aprovat. El resultat d'esta avaluació s'ha de valorar en l'assignació de les noves ajudes a atorgar en el marc de la plataforma.
Article 10. Finançament
El finançament de les ajudes regulades per estes bases es fa a càrrec dels capítols 4 i 7 del programa pressupostari de Salut de la Direcció General de Salut Pública, i les futures assignacions queden condicionades a la disponibilitat de crèdit pressupostari en els capítols mencionats i a la publicació de les seues quanties màximes.
Article 11. Recursos
Contra el que disposa esta orde, que exhaurix la via administrativa, pot interposar-se recurs potestatiu de reposició davant de l'òrgan que l'ha dictat, en el termini d'un mes des de la publicació en el DOCV o ser impugnada directament davant de l'orde jurisdiccional contenciós administratiu, en el termini de dos mesos d'acord amb el que disposen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú i en l'article 46 de la Llei 29/1998, de 13 de juliol, Reguladora de la Jurisdicció Contenciosa Administrativa
DISPOSICIONS FINALS
Primera
S'autoritza el director general de Salut Pública perquè, en l'àmbit de les seues competències, adopte les mesures necessàries per al desplegament i aplicació d'esta orde.
Segona
Esta orde entra en vigor l'endemà de la publicació en el Diari Oficial de la Comunitat Valenciana.
València, 18 de febrer de 2008.- El conseller de Sanitat: Manuel Cervera Taulet.